Nicolas Sarkozy (2015)
Nicolas Sarkozy (2010)
Nicolas Sarkozy (2008)
**Nicolas Sarkozy** (**Helifaili info Kuula i**, sünninimega **Nicolas Paul Stéphane Sárközy de Nagy-Bocsa**; sündinud 28. jaanuaril 1955 Pariisis) on Prantsusmaa parempoolne poliitik.

Ta oli 16. maist 2007 kuni 15. maini 2012 Prantsusmaa president ja ametikohajärgselt ühtlasi Andorra kaasvürst.

Ta oli Prantsusmaa siseminister alates 2. juunist 2005 kuni 26. märtsini 2007. Ta oli konservatiivse erakonna UMP kandidaat 2007. aasta presidendivalimistel, millest väljus võitjana. Ta võitis valimiste 21.–22. aprillil toimunud esimese vooru 31,18%-ga häältest Ségoléne Royali (25,87%) ees. Nemad kahekesi pääsesid 5.–6. mail toimunud teise vooru, kus Sarkozy kogus 53,06% häältest.

Presidendina oli tema üks esimesi otsuseid iseenda palga tõstmine 101 000 eurolt aastas 240 000 eurole.

2012. presidendivalimistel pääses Sarkozy teise vooru, kus ta vastaskandidaadiks oli François Hollande. Hollande kogus 52% häältest ja Sarkozy 48%.

Ta on kogunud populaarsust tänu tugevale karismale ja kõva käe poliitikale võitluses kuritegevusega. Majanduses on ta uusliberalismi toetaja.

Nicolas Sarkozy on hariduselt jurist. Ta oli Neuilly-sur-Seine'i linnapea 1983. aastast. 1988 valiti ta Rahvuskogusse. 1993–1995 oli ta minister Édouard Balladuri valitsuses. 2002–2004 oli ta siseminister Jean-Pierre Raffarini valitsuses.

Isiklikku
---------

Sarkozy on päritolult isa poolt ungarlane, pärinedes Nagybócsa Sárközy aadlisuguvõsast. Sarkozy ema Andrée Mallah on päritolult isa poolt sefaradi juut ja ema poolt prantslane.

Isa ja ema olid omavahel abielus 1950–1959. Isa jättis pere maha ning keeldus oma naist ja poega toetamast, kuigi ta oli asutanud oma reklaamibüroo ja sellega rikkaks saanud. Sarkozy kasvatamisele oli tema gollistist vanaisal suurem mõju kui isal. Vanaisa mõjul kasvatati Sarkozy üles katoliiklasena ja ungari keelt ta ei oska.

Ta on olnud kolm korda abielus ja tal on kolm poega. Esimest korda abiellus ta 23. septembril 1982 Marie-Dominique Culioliga, kes oli pärit Korsikalt. Abielust sündis kaks poega, Pierre (1985), kes töötab hiphopmuusika produtsendina, ja Jean (1986), kes on kohalik poliitik Neuilly-sur-Seine'is, kust Sarkozy isegi poliitikukarjääri alustas. Abielu lahutati 1996 pärast seda, kui abikaasad olid mitu aastat lahus elanud.

Neuilly-sur-Seine'i linnapeana tutvus Sarkozy endise modelli ja suhtekorralduse juhi Cécilia Ciganer-Albéniziga. Nad abiellusid 1996. aasta oktoobris ja see oli kummalegi teine abielu (esimene lõppes ka naisel lahutusega). Neil on üks poeg, 23. aprillil 1997 sündinud Louis. See abielu lahutati 15. oktoobril 2007, natuke aega pärast seda, kui Sarkozy valiti Prantsusmaa presidendiks.

2. veebruaril 2008 abiellus ta modell Carla Bruniga. 19. oktoobril 2011 sündis neil tütar Giulia ja see on esimene kord, mil Prantsusmaa ametis olev president on lapse saanud.

Samal aastal kaotas Sarkozy kohtuasja ettevõtte vastu, mis tootis temakujulisi *voodoo*-nukke. Sarkozy väitis, et tal on õigus kontrollida omaenda kujutise kasutamist.

Sarkozy on 165 cm pikk. Ajakirjanduse sõnul on tal väikese mehe sündroom ning ta muretsevat oma pikkuse pärast. Carla Bruni kannab tema kõrval tavaliselt madala kontsaga kingi.

Viited
------

1. ↑  Jon Boyle. Jokes and anger in France over Sarkozy pay rise Reuters, 31. oktoober 2007 (inglise keeles)
2. ↑  Socialist Francois Hollande wins French presidency BBC News, vaadatud 6. mail 2012
3. ↑  Katrin Bennhold. France enjoys Sarkozy's voodoo doll setback International Herald Tribune, 30. oktoober 2008 (inglise keeles)

Välislingid
-----------

|  |  |
| --- | --- |
|  | Pildid, videod ja helifailid Commonsis: **Nicolas Sarkozy** |

* Nicolas Sarkozy koduleht
* Elulugu Prantsusmaa Siseministeeriumi kodulehel
* Sárközy de Nagy-Bocsa suguvõsa vapp
* Ahto Lobjakas: vandaal Sarkozy, Postimees, 20. november 2008
* Nicolas Sarkozy jonnis istekoha pärast Eesti Ekspress, 19. veebruar 2009

|  |  |  |
| --- | --- | --- |
| Eelnev**Daniel Vaillant** | **Prantsusmaa siseminister**2002–2004 | Järgnev**Dominique de Villepin** |
| Eelnev**Francis Mer** | **Prantsusmaa majandusminister**2004 | Järgnev**Hervé Gaymard** |
| Eelnev**Dominique de Villepin** | **Prantsusmaa siseminister**2005–2007 | Järgnev**François Baroin** |
| Eelnev**Jacques Chirac ja Joan Enric Vives Sicília** | **Andorra kaasvürst koos Joan Enric Vives Sicíliaga**2007–2012 | Järgnev**François Hollande** |
| Eelnev**Jacques Chirac** | **Prantsusmaa president**2007–2012 | Järgnev**François Hollande** |